Hirtshals' midlertidige vartegn forlod byen ved solopgang.

Søndag morgen bød på perfekt vejr til at sige farvel til Maersk Guardian, der med sine tre, 150 meter høje ben har kunnet ses fra hele den nordjyske vestkyst de seneste tre måneder. Afsejlingen i morges blev noget af et tilløbsstykke, selv om den begyndte kl. 4 om morgenen. Riggen har ligget i Hirtshals, fordi Mærsk valgte at investere 300 millioner i at levetidsforlænge Mærsk Guardian med ti år. 600 arbejdere fra Nordjylland og resten af verden har været i gang ombord. Hos Mærsk erkender man, at valget af Hirtshals var et sats, men et sats, man ikke fortryder. Firmaet har nemlig følt sig rigtig godt modtaget i byen.